Προκριματικές σε Αλαμπάμα και Μισισιπή
αγώνας στήθος με στήθος για Ρόμνι, Σαντόρουμ και Γκίνγκριτζ
Στον αμερικανικό νότο θα συνεχιστεί σήμερα ο αγώνας για το χρίσμα του Ρεπουμπλικανικού Κόμματος, με προκριματικές εκλογές στις πολιτείες Αλαμπάμα και Μισισιπή. Οι τρεις επικρατέστεροι προεδρικοί υποψήφιοι: Μιτ Ρόμνι, Ρικ Σαντόρουμ και Νιούτ Γκίνγκριτζ, αγωνίζονται για να κερδίσουν την υποστήριξη όσο μεγαλύτερου γίνεται ποσοστού ψηφοφόρων στις εν λόγω πολιτείες. Ο Μιτ Ρόμνι υποστηριζόμενος από δημοφιλή κωμικό εμφανίστηκε σε προεκλογική συγκέντρωση στην Αλαμπάμα, ενώ οι κύριοι Σαντόρουμ και Γκίνγκριτζ μίλησαν σε φόρουμ για θέματα ενέργειας στο Μισισιπή. Σφυγμομετρήσεις της κοινής γνώμης δείχνουν ότι ο αγώνας μεταξύ των τριών υποψηφίων είναι στήθος με στήθος και στις δύο πολιτείες. Η Αλαμπάμα και το Μισισιπή είναι σημαντικές για τους υποψήφιους, οι οποίοι προσπαθούν να κερδίσουν την ψήφο των συντηρητικών ρεπουμπλικανών και να διευρύνουν την υποστήριξη που λαμβάνουν από τη βάση του κόμματος τους. Ο Μιτ Ρόμνι, πρώην κυβερνήτης της Μασαχουσέτης, υπερέχει μέχρι στιγμής, στον αριθμό εκλεκτορικών ψήφων για το χρίσμα των Ρεπουμπλικανών. Αλλά δεν προσελκύει την ψήφο της εργατικής τάξης και των συντηρητικών που στηρίζουν τον κ. Σαντόρουμ. Νέα σφυγμομέτρηση της εφημερίδας Ουάσιγκτον Ποστ και του δικτύου ABC News, δείχνει τον κ. Ρόμνι να υπερέχει του Προέδρου Ομπάμα με 49% έναντι 47%. Και τον Πρόεδρο Ομπάμα να επικρατεί του Ρικ Σαντόρουμ με ποσοστό 49% έναντι 46%, με ποσοστό λάθους 4 μονάδες. Επίσης, σήμερα Τρίτη προκριματικές εκλογές πραγματοποιούνται στη Χαβάη και την Αμερικανική Σαμόα.